Wotrow

Wotrow ( Ostro) je hornjołužiska wjes w Budyskim wokrjesu. Sydlišćo je stare, na čož pokazuje tež němske mjeno Ostro. Wone njeje poprawom němske, ale zdźeržane staroserbske pomjenowanje ostrow („kupa“, přir. rusce „остров“,  „ostrov“). Hižo w lěće 1319 naspomni so mjeno Oztrow. Mjeno woznamjeni: ze žumpadła podobnje kupje pozběhowace powyšenje. Wjeska wupřestrěwa so wot lěweho brjoha Klóšterskeje wody hač horje ke Kopcam, po blišej wokolinje derje widźomnym wjeršku.

Tež wulke Wotrowske hrodźišćo pokazuje na to, zo bě kónčina zahe wobsydlena. Lětstotki słušeše Wotrow do Hodźijskeje wosady. Bliskosće dla wšak chodźeše wjele ludźi z dźensnišeje wotrowskeje wosady do Chrósćic abo do Klóštra kemši. Po reformaciji přirjadowa so Wotrow Chróšćanskej wosadźe. Status samostatneje wosadneje wsy dósta wjes 1758, cyrkej dotwari so na prócowanje serbskeho biskopa Jakuba Wóskeho z Baerenstamma 1772.

Hač do dźensnišeho słuša Wotrow ke katolskemu jadrowemu teritorijej serbskeho sydlenskeho ruma.

Cyrkej a wosada
Po załoženju wosady 1758 wotměwachu so kemše najprjedy na farje. Swoju cyrkej maja Wotrowčenjo wot 1772. 1934 přitwari so pod fararjom Justom wołtarnišćo. Swjatnica je poswjećena swjatemu Benej, kotryž je zdobom patron Mišnjanskeho biskopstwa a Serbow. Postawa swjateho je tež na wołtarnym wobrazu zwobraznjena.

Do Wotrowskeje wosady słušeja dźensa zwjetša katolskej wsy Wotrow a Kanecy kaž tež katolikojo z Kašec, Krěpjec, Žuric, Hornjeho Wujězda, Małeho Wosyka, Jědlicy, Wulkeho Wosyka, Hłupońcy, Bukowca, Noweho Dwora, Njeradec, Ledźborec a Panec – cyłkownje 525 katolikow w lěće 2017 (2015: 516).

Na Wotrowskim pohrjebnišću je pochowany serbski basnik a prócowar Jakub Bart-Ćišinski. Dźensniši narowny pomnik bu w lěće 1969 postajeny.

Žiwjenje we wsy
Nimo cyrkwinskeho dźěła eksistuje we Wotrowje młodźinski klub O2 (ob origem), kotryž přistupi 2004 Domowinje.
We wsy eksistuje serbska pěstowarnja, kotraž přeńdźe 2005 do nošerstwa Serbskeho šulskeho towarstwa. W lěće 1758 pod biskopom Wóskim natwarjena a wjacekróć powjetšena šula hižo njedźěła.

 Wobydlerstwo 
W lěće 1925 měješe Wotrow 300 katolskich a 19 ewangelskich wobydlerjow. Katolscy Wotrowčenjo přisłušachu hač do lěta 1758 Chróšćanskej wosadźe a ewangelscy Hodźijskej. Wot 2001 słuša ewangelski podźěl k wosadźe Horni Wujězd.

Po Mukowej statistice z lětow 1884/85 rěčachu tehdy wšě 258 wobydlerjow serbsce. Arnošt Černik zwěsći w lěće 1956 we Wotrowskej gmejnje serbskorěčny podźěl wobydlerstwa wot 85,2 %.

 Wobrazarnja 

 Wosobiny 
 We Wotrowje so narodźili 
 Měrćin Golian (1692–1759) – farar, spisaćel nabožinskich spisow
 Jakub Nowak (1821–1875) – farar, kulturny prócowar
 Jurij Łusčanski (1839–1905) – biskop, nabožinski a kulturny prócowar
 Beno Pětr Šołta (1851–1908) – wučer, towarstwowy prócowar
 Jan Symank (1860–1941) – wučer, kulturny stawiznar
 Pawoł Šołta (1875–1948) – farar, spisowaćel, domiznowědnik
 Jurij Šołta (1888–1968) – překupski zarjadnik, słownikar, dr.phil.
 Józef Nowak (1895–1978) – farar, basnik, dramatikar, redaktor, antifašist
 Jurij Wróbl (1926–1981) – wučer, sportowy organizator
 Jan Bulank (1931–2002) – komponist a chórowy dirigent

We Wotrowje skutkowali
 Michał Awgust Brojer (1801–1871) – wučer a kulturny stawiznar; wučer we Wotrowje 1836–59
 Jakub Herman (1836–1916) – farar, mecen a spěchowar serbskeje literatury; Wotrowski farar 1871–1910
 Jurij Křižank (1868–1938) – farar, domiznowědnik a kulturny stawiznar; Wotrowski farar 1912–1930
 Mikławš Just (1885–1975) – farar a kulturny prócowar; we Wotrowje 1930–40 a 1945–64
 Jan Meškank (1905–1972) – wučer, narodny a kulturny prócowar, spisowaćel, ludowědnik a domiznowědnik; 1945–48 a 1952–70 Wotrowski wučer
 Rudolf Kilank (1937–2012) – farar a awtor; we Wotrowje 1995–2004

Literatura
 Jan Meškank: Wotrow a wokolina. Přinošk k wjesnej chrónice. Budyšin 1958.
 Pawoł Šołta: Wotrow – łužiska Troja. Budyšin 1922.
 Alfons Frencl: Podłu Klóšterskeje wody. 2. přehladany a změnjeny nakład, Budyšin 1986.

Wotkazy

www.wotrow.de
Wosada Wotrow na webstronje Towarstwa Cyrila a Metoda z.t.
Diskusijny forum Wotrowskeje młodźiny O2

 Žórła 

Kategorija:Sydlišćo w Hornjej Łužicy
Kategorija:Sydlišćo w Budyskim wokrjesu
Kategorija:Sydlišćo při Klóšterskej wodźe
Kategorija:Pančicy-Kukow
Kategorija:Sydlišćo w serbskim sydlenskim rumje
Kategorija:Prěnje naspomnjenje 1319
Kategorija:Něhdyša gmejna (Wokrjes Budyšin)
Kategorija:Cyrkwinska wjes
Kategorija:Rozpušćenje gmejny 1994